- U pokušaju vojnog puča u Turskoj život je izgubila 191 osoba, 1440 je ranjenih, a više od 3000 pripadnika oružanih snaga je uhićeno

- Glavni stožer turske vojske pod kontrolom je turskih vladinih snaga, no manje skupine pobunjenih pripadnika vojske, koji su tijekom noći sudjelovali u pokušaju udara, još uvijek pružaju otpor i kontroliraju neke od vojnih helikoptera

- Predsjednik Recep Tayyip Erdogan u trenutku početka udara bio je na godišnjem odmoru, a ubrzo se obratio građanima s pozivom da izađu na trgove, ulice i aerodrome i na taj se način usprotive puču. Na Twitteru objavio: 'Bez obzira na sve, večeras moramo izaći na ulice. Novi udar mogao bi se dogoditi bilo kada', navodi se u poruci na Twitteru.

- I Erdogan i većina ostalih najviših dužnosnika tvrde da je situacija pod kontrolom i da je udar propao. Počela su masovna uhićenja svih povezanih s pučem

- Televizije su emitirale snimke vojnika u Istanbulu kako se predaju policiji s rukama podignutima u zrak

>>> NOVO 15:12 Grčko ministarstvo unutarnjih poslova izvijestilo je da je na sjeveru Grčke sletio jedan turski vojni helikopter te da je osmero ljudi koji su se nalazili u njemu, od kojih je sedam bilo u vojnim odorama, zatražilo azil te da je po izlasku iz helikoptera je uhićeno. Turska je odmah zatražila izručenje tih vojnika, a Grčka je priopćila da će razmotriti njihove zahtjeve za azilom.

----------------------------

12:40 Pokušaj udara koji se dogodio u noći s petka na subotu "crna je mrlja" na turskoj demokraciji, no nacija je dala "najbolji odgovor" teroristima, kazao je u subotu turski premijer Binali Yildrim.

Govoreći na tiskovnoj konferenciji u Ankari Yildrim je kazao kako su pripadnici "paralelnih struktura", što je vladin naziv za pristaše klerika Fethullaha Gulena, koji se nalazi u SAD-u, u rukama pravde.

Yildrim je kazao kako je 161 osoba ubijena a njih 1440 ranjeno u pokušaju udara.

"Bilo koja zemlja koja stoji iza klerika Gulena neće biti smatrana prijateljem Turske i smatrat ćemo da je u ratu s članicom NATO-a", kazao je turski premijer ustvrdivši da pristaše klerika, koji je godinama u dobrovoljnom egzilu u SAD-u, stoje iza pokušaja udara.

Vlada okrivljuje Gulena da pokušava izgraditi "paralelnu strukturu" unutar sudstva, obrazovnog sustava, medija i vojske kao put preuzimanja vlasti, što sam Gulen odbija, jednako kao što je odbio i vlastitu umiješanost u udar ističući demokratsku proceduru kao put osvajanja vlasti.

Po riječima Yildrima, situacija je "potpuno pod kontrolom", a vojni zapovjednici na svojim mjestima.

--------------------

11:21 Još uvijek traju operacije kojima se nastoji u potpunosti vratiti nadzor nad glavnim stožerom vojske u Ankari, kazao je neimenovani turski dužnosnik. Specijalne policijske snage i vojska osiguravaju područje sjedišta glavnog stožera.

Privremeni zapovjednik turske vojske Umit Dundar, imenovan u vrijeme dok je glavni zapovjednik vojske general Hulusi Akar bio uzet za taoca, kazao je da je vojni udar u Turskoj propao, dodavši da su ubijena 104 pučista.

"Pokušaj vojnog udara je propao", kazao je on novinarima u Istanbulu potvrdivši da je 90 ljudi - 41 policajac, dva vojnika i 47 civila - izgubilo život u nasilju tijekom noći.

On je u izjavi koju je uživo prenosio turski CNN ustvrdio kako su pobunjeni vojnici uzeli za taoce brojne vojne zapovjednike. Također je poručio kako je Turska zauvijek "zatvorila poglavlje" vojnih udara i da ga nikad više neće otvoriti.

Turske vojne snage odlučne su ukloniti pripadnike "paralelnih struktura" iz svojih redova, istaknuo je Dundar koristeći naziv "paralelne strukture" koji predsjednik Recep Tayyip Erdogan i ostali vladini dužnosnici koriste za pristaše islamskog klerika Fethullaha Gulena.

Brojni visoki vojni dužnosnici osudili su tijekom noći pokušaj udara kao "nelegalni čin" te pozvali pobunjenike da se vrate u vojarne.

------------------------------------

Turski predsjednik Erdogan je na Twitteru objavio: 'Bez obzira na sve, večeras moramo izaći na ulice. Novi udar mogao bi se dogoditi bilo kada', navodi se u poruci na Twitteru.

----------------------------------

9:01 U pokušaju državnog udara u Turskoj život je izgubilo 90 ljudi, 1154 je ranjenih, a više od 1500 pripadnika oružanih snaga je uhićeno, javljaju tamošnji državni mediji.

Glavni stožer turske vojske pod kontrolom je turskih vladinih snaga, no manje skupine pobunjenih pripadnika vojske, koji su tijekom noći sudjelovali u pokušaju udara, još uvijek pružaju otpor i kontroliraju neke od vojnih helikoptera, kazao je u subotu ujutro visoki turski dužnosnik.

MVEP pozvao hrvatske državljane u Turskoj da ostanu u svojim domovima ili hotelima Ministarstvo vanjskih i europskih poslova u subotu je priopćilo da intenzivno prati situaciju u Turskoj te apelira na državljane RH koji se nalaze u Istanbulu i Ankari da ostanu u svojim domovima ili u hotelima, a za sve daljnje upite da se slobodno obrate Veleposlanstvu RH u Ankari na brojeve +905333034882 i Generalnom konzulatu RH u Istanbulu na +905323089657. "Molimo sve hrvatske državljane koji se nalaze u Turskoj da ostanu mirni u svojim domovima ili hotelskom smještaju i da ne izlaze na javna mjesta dok se situacija u Turskoj ne stabilizira", priopćilo je ministarstvo.

Po riječima turskog dužnosnika, pobunjenici nisu uspjeli uzeti niti jedan vojni zrakoplov, no još uvijek imaju kontrolu nad nekim helikopterima koji će, po njegovim riječima, ubrzo biti prizemljeni.

Napadi na parlament i predsjedničku palaču u najvećoj mjeri su zaustavljeni, prenosi Reuters.

NATO Savez, čiji je Turska važan član, se tek kasno nakon ponoći izjasnio kratkim priopćenjem glavnog tajnika Jensa Stoltenberga o situaciji u Turskoj. On je rekao kako je razgovarao sa Ministrom vanjskih poslova Mevlutom Cavasoggluom. “Pratim pažljivo i sa zabrinutošću razvoj događaja u Turskoj. Pozivam na suzdržanost i puno poštivanje demokratskih institucija i Ustava Turske. Turska je vrijedan član NATO Saveza” rekao je u piropćenju Stoltenberg. Pokušaj vojnog udara u Turskoj i kaotična situacija je veliki udarac NATO-u. Dovodi u pitanje još jednom vjerodostojnost demokratskih vrijednosti za koje je ovaj Savez zalaže. Vjerovalo se da je u vrijeme hladnog rata bilo moguće tolerirati situaciju u kojoj Vojska ima nadzor nad političkim sustavom ali da je nakon toga i Turska, kao i druge članice NATO-a, uvela politički demokratski nadzor nad oružanim snagama. To je bio i uvjet za početak pristupnih pregovora o članstvu u Europskoj uniji. Za NATO, a pogotovo za Sjedinjene Anmeričke Države, ova situacijaje dodatno štetna jer ugrožava borbu protiv ISIS-a u Siriji. Američke snage koriste vojne baze u Turskoj u tu svrhu. (Iz Bruxellesa Augustin Palokaj)

----------------------------------

7:40 Glavni zapovjednik turske vojske general Hulusi Akar oslobođen je u operaciji koja je provedena u jednoj vojnoj bazi na području Ankare. Navodno su ga zatočili u trenucima kad je pokušaj državnog udara počinjao.

-----------------------------------

7:34 Uz masovna hapšenja navodnih sudionika puča, počela je i velika čistka zapovjednog kadra u turskoj vojsci. Prema informacijama koje prenosi Reuters, smijenjena su petorica generala te 29 pukovnika.

-----------------------------------

7:06 Crveni križ je izvijestio da je u bolnicama u Ankari primljeno oko 800, a u Istanbulu oko 200 ranjenih u kaosu koji je nastao pokušajem vojnog udara u Turskoj.

-----------------------------------

6:42 Državna novinska agencija Anadolija javlja da su diljem Turske uhićene 754 osobe povezane s pokušajem vojnog udara. Svi su oni pripadnici oružanih snaga.

Predsjednik Erdogan obećao je svojim pristalicama da će svi sudionici puča skupo platiti svoje nakane te da će ih se tretirati kao teroriste. Pokušaj udara proglasio je činom veleizdaje.

-----------------------------------

6:34 Vojna frakcija koja je pokušala izvesti udar ne odustaje od svojih nakana. Barem tako tvrdi u emailu koji je, nakon što je Erdogan usred Istanbula rekao da je pokušaj puča propao, odaslan iz ureda za odnose s javnošću opće uprave turske vojske u kojem se poziva sve građane da ostanu u svojim domovima radi vlastite sigurnosti.

Pučisti sebe nazivaju 'Pokretom za mir u kući', ali zasad nije potpuno jasno koji konkretno ljudi stoje iza ove skupine.

U međuvremenu, državne su vlasti izvijestile da je u metežu do kojega je došlo život izgubilo najmanje 60 osoba te da je dosad uhićeno 336 ljudi.

-----------------------------------

6:09 Turski premijer Binali Yildirim imenovao je Umita Dündara za vršitelja dužnosti zapovjednika oružanih snaga. Zasad nema informacija što se dogodilo njegovom prethodniku generalu Hulusiju Akaru, za kojega se u prvim satima vojnog udara govorilo da je zatočen u Ankari.

Kasnije je stigla vijest da je navodno oslobođen, no Erdogan je po povratku u Istanbul eksplicitno rekao da pojma nema gdje je on i što mu se dogodilo.

-----------------------------------

5:46 Vojni helikopter u posjedu pobunjenika bombardirao je sjedište državnog satelitskog operatera Turksata u Ankari, no u konačnici ga je oborio vojni avion koji su poslali zapovjednici odani Erdoganu.

Agencija AFP javlja da je bombu u blizini predsjedničke palače ispustio avion F-16 koji je poslala Erdoganova vlast. Cilj su tenkovi koji su okružili predsjednički kompleks u Ankari.

Inače, Erdogan je u Istanbulu pred više tisuća ljudi održao vatreni govor u kojem je rekao da vojska ne može voditi državu, da vojni udar neće uspjeti te da je on izabrani predsjednik.

U međuvremenu, CNN Türk je prikazao snimku s mosta na Bosporu na kojoj se vidi skupina vojnika kako diže ruke u zrak, što ukazuje na njihovu moguću predaju.

Turkish troops who occupied the Istanbul bridge surrender live on TV. pic.twitter.com/sy2tu95m5v — Mahir Zeynalov (@MahirZeynalov) July 16, 2016

-----------------------------------

5:30 Agencija AFP javlja da je vojni avion bacio bombu u neposrednoj blizini predsjedničke palače u Ankari. Iz Ankare, u kojoj je prema dosadašnjim izvješćima ubijeno više od 40 ljudi, također stižu izvješća o kontinuiranim napadima na zgradu parlamenta, koji je prvo bombardiran u petak navečer dok je zasjedanje još bilo u tijeku.

-----------------------------------

4:38 Ured tužitelja u Ankari izvijestio je da su u glavnom gradu Turske u kaosu koji je uslijedio zbog pokušaja državnog udara život izgubile najmanje 42 osobe.

-----------------------------------

4:19 Lokalne vlasti tvrde da očekuju kako će se uskoro ponovno otvoriti istanbulski aerodrom.

-----------------------------------

4:10 Turski premijer Binali Yildirim rekao je da je dosad uhićeno 120 sudionika vojnog puča, kaže da je situacija iz minute u minutu 'sve bolja', ali je priznao da su urotnici i dalje u posjedu zasad nepoznatog broja vojnih lovaca, koji i dalje nadlijeću Istanbul i Ankaru. On je naredio da ih se obori, a Erdogan je ranije u tom kontekstu spominjao riječ 'istrebljenje'.

Yildirim kaže da je posalo druge vojne lovce kako bi oborili one u posjedu pučista. Tvrdi i kako je do njega došla informacija da je kolovođa vojnog udara ubijen.

-----------------------------------

3:34 Erdogan je u nastavku govora rekao da je pokušaj puča 'dar Božji' jer sada se zna koga sve treba očistiti iz vojske. Rekao je i da pojma nema gdje se nalazi glavni vojni zapovjednik, a otkrio je i da su vojni avioni bombardirali hotel u kojem je boravio prije evakuacije na sigurno. Rekao je da je premijer Yildirim naredio protuzračnoj obrani da uništi i obori sve avione kojima upravljaju piloti na strani pučista.

-----------------------------------

3:22 'Ova pobuna je veleizdaja. Svi odgovorni će ovo skupo platiti. Pobunu je povela šačica ljudi koji ne mogu podnijeti tursko jedinstvo', izjavio je Erdogan na istanbulskom aerodromu.

-----------------------------------

3:11 Erdogan je uspio izaći iz aviona i obratiti se oduševljenoj gomili koja ga je dočekala na aerodromu. 'Nema snažnije volje od narodne volje. Uzvratit ćemo svima koji su upleteni u pobunu, bez obzira na instituciju iz koje dolaze', rekao je Erdogan.

Inače, čini se da je eksplozija o kojoj je ranije izvještavao Reuters, a koja se čula na istanbulskom aerodromu, zapravo bilo probijanje zvučnog zida vojnog aviona.

Huseyin Aldemir / REUTERS Erdoganovi pristaše na istanbulskom aerodromu

-----------------------------------

2:51 Nedugo nakon što je Erdoganov avion sletio na istanbulski aerodrom, u zračnoj je luci odjeknula snažna eksplozija, javlja Reuters. Istovremeno, u središtu Istanbula na trgu Taksim policajci i vojnici razmjenjuju vatru. Istanbul nadlijeću vojni avioni.

-----------------------------------

2:43 Turska je zatvorila granicu s Bugarskom, javlja Reuters.

-----------------------------------

2:35 Vojnici su upali u studio CNN Türka i u redakciju dnevnog lista Hurriyeta. CNN Türk je prekinuo program.

-----------------------------------

2:26 Erdoganov avion je sigurno sletio na aerodrom Atatürk.

-----------------------------------

2:24 Avion turskog predsjednika Recepa Tayyipa Erdogana za nekoliko bi trenutaka trebao sletjeti na aerodrom u Istanbulu.

-----------------------------------

1:58 Turski premijer Binali Yildirim kaže da je vlada proglasila zonu zabrane leta nad Ankarom te da će protuzračna obrana pucati na sve avione i helikoptere koji budu letjeli nad glavnim gradom. Rekao je i da je, nakon pokušaja vojnog puča, situacija uglavnom pod kontrolom. Za sve je optužio sljedbenike klerika Fetule Gulena, velikog Erdoganova protivnika kojega godinama optužuje za izazivanje kaosa u državi. Organizacija s kojom je Gulen povezan demantirala je za Reuters da on ima ikakve veze s najnovijim događajima u Turskoj.

-----------------------------------

1:51 Turska obavještajna agencija MIT u priopćenju tvrdi da je državni udar propao i da se situacija vratila u normalu. No, prizori koje emitiraju svjetski mediji iz Istanbula i Ankare ne govore sasvim u prilog toj tvrdnji.

-----------------------------------

1:46 Turska državna novinska agencija Anadolija javlja da je netko bacio bombu na turski parlament u Ankari. Istovremeno, Reuters javlja da se u Istanbulu čula glasna detonacija.

-----------------------------------

1:34 Glasnogovornik turske obavještajne službe tvrdi: Puč koji su pokušali izvesti dijelovi vojske je - odbačen!, prenosi Associated Press.

-----------------------------------

1:14 Prema izvješću turske televizijske postaje NTV, koje su prenijeli i vodeći svjetski mediji, turski vojni avion F-16 oborio je vojni helikopter kojim su upravljali pristalice puča negdje nad Ankarom.

--------------------------

1:00 Fotograf AFP-a i drugi svjedoci javljaju o pucnjavi na mostu preko Bospora u Istanbulu, na koji je došao određeni broj građana, odazivajući se Erdoganovu pozivu da se na ulici suprotstave vojnom puču. Navodno su vojnici zapucali kako bi rastjerali demonstrante. Prema nepotvrđenim izvješćima, ima i ozlijeđenih.

Državna turska novinska agencija izvijestila je da je u borbama koje su izbile nakon pokretanja državnog udara ubijeno 17 policajaca. Navodno su poginuli u napadu vojnog helikoptera na bazu specijalne policije u rubnom dijelu Ankare.

U međuvremenu se priopćenjem javio i američki predsjednik Barack Obama koji je izrazio podršku 'demokratski izabranoj' vlasti u Turskoj.

--------------------------

0:58 S novom izjavom javio se turski premijer Binali Yildirim, koji je pozvao sugrađane da masovno izađu na ulice i tako pokažu da se protive vojnom puču. Ljude koji su pokrenuli državni udar nazvao je banditima i izdajnicima.

- Pa nismo mi zemlja trećeg svijeta! Svi oni koji ovo izvede skupo će to platiti, rekao je Yildirim, nazivajući državni udar terorističkim činom.

--------------------------

0:35 AFP izvještava da se ispred turskog parlamenta nalaze tenkovi.

--------------------------

0:15 - U Ankari se čuju snažne eksplozije. Tresu se prozori na zgradama, javljaju očevici. Novinska agencija Anadolu tvrdi da se čuju pucnjevi oko predsjedničkog kompleksa u Ankari, a puca se iz vojnih helikoptera.

--------------------------

0:10 Masa ljudi izašla je na ulice turskih gradova, no zasad nije jasno jesu li oni odgovorili na Erdoganov poziv ili podržavaju suprotnu stranu.

#Turkey: people in #Gaziantep (near the border with #Syria) take to the streets after calls to protest by #Erdogan pic.twitter.com/LOdjrjS4Mu — Thomas van Linge (@arabthomness) July 15, 2016

Turski mediji javljaju da je u Turskoj u tijeku vojni udar. Vojska je zatvorila oba mosta preko Bospora u Istanbulu čime je prekinut sav promet između Europe i Azije. Sky News javlja da su u Istanbulu u tijeku ulične borbe između vojske i policije, a policajci koji su čuvali predsjedničku palaču su razoružani i zarobljeni. Na ulicama su i tenkovi.

Turska vojska putem TV-a poslala je kratko priopćenje: - Imamo punu kontrolu nad zemljom. Preuzeli smo vlast i zbacili Erdogana kako bi sačuvali demokraciju! Državom odsad rukovodi tzv. Mirovno vijeće, koje će osigurati sigurnost stanovništva! Generali su poslali i jasnu poruku građanima da ne izlaze na ulice, uskoro se očekuje i uvođenje policijskog sata.

Visoki izvori iz Europske unije rekli su novinaru Reutersa: - To je prilično dobro organizirani vojni udar u kojem sudjeluje značajan dio vojnog vrha, ne tek nekolicina časnika. Vrlo je vjerojatno da će uspjeti u svojima namjerama, tvrde u Bruxellesu, a prenosi Reuters.

Turski premijer Binali Yildirim tvrdi da je dio vojske izveo puč i želi preuzeti vlast: - Neki ljudi poduzeli su ilegalne akcije mimo redovnog zapovjednog lanca, kazao je Yildrim obraćajući se na privatnom TV kanalu NTV. - Vlada koju je izabrao narod ostaje na dužnosti. Ona će otići samo kada to narod kaže, rekao je turski premijer dodavši da će oni koji stoje iza udara platiti visoku cijenu.

Neki mediji javljaju da je glavni zapovjednik turske vojske zarobljen u glavnom stožeru od strane pučista. Turski premijer Recep Tayyip Erdogan ovih je dana bio na godišnjem odmoru u turskom ljetovalištu Bodrumu, no obratio se javnosti putem društvenih mreža i izvijestio o pokušaju preuzimanja vlasti od jednog manjeg dijela unutar vojske. Također, pozvao je ljude da izađu na ulicu i podrže demokraciju. Što je sve rekao Erdogan, PROČITAJTE OVDJE.

Na društvenim mrežama pojavile su se fotografije vojnika s oružjem i u punoj ratnoj spremi na različitim lokacijama u Istanbulu. Pojavile su se fotografije na kojima se tenkovi nalaze na glavnom istanbulskom aerodromu. Letovi su otkazani. Facebook, Twitter i Youtube su blokirani, baš kao i program državne televizije. U prostorije državne TV također su ušli vojnici, a zauzeli su i zgradu u kojoj se nalazi sjedište vladajuće turske stranke (AKP).

Također, očevici javljaju da vojni avioni u niskom letu nadlijeću Ankaru. Gradom odjekuju eksplozije, iznad zgrada se diže gusti dim, navodno je vatra otvorena iz vojnih helikoptera. Pojavljuju se fotografije na kojima se vide vojnici koji drže zatočene pripadnike policijskih snaga.

BREAKING: Reports military has blocked the Bosporus Bridge in #Istanbul for an unknown reason. - @WashingtonPoint pic.twitter.com/7zacpE4Zx4 — Conflict News (@Conflicts) July 15, 2016

Stanovnici Istanbula ispred bankomata u gradu formiraju dugačke redove i pokušavaju podići svu raspoloživu gotovinu:

PHOTOS: Turkish security shutdown in Turkey as PM confirms attempted coup https://t.co/ErUkaMQJJS pic.twitter.com/zdVWRfBdVF — Financial Times (@FT) July 15, 2016

Nad Istanbulom kruže helikopteri, a u jednom trenutku iz jednoga od njih se zapucalo: